Uredba Sveta (ES) št. 684/95

z dne 27. marca 1995

o spremembi Uredbe (ES) št. 603/95 o skupni ureditvi trga za posušeno krmo

SVET EVROPSKE UNIJE JE

ob upoštevanju Pogodbe o ustanovitvi Evropske skupnosti in zlasti členov 42 in 43 Pogodbe,

ob upoštevanju predloga Komisije [1],

ob upoštevanju mnenja Evropskega parlamenta [2],

ker je Svet pri sprejetju Uredbe (ES) št. 603/95 o skupni ureditvi trga za posušeno krmo [3] navedel, da je višino predujma, predvideno v členu 6, treba dokončno določiti;

ker je potrebno, da povišana stopnja predujma ne ovira pravilne uporabe sistema največje zajamčene količine;

ker se ta cilj lahko doseže s sistemom varščin;

ker ta nova možnost ne sme biti na škodo izvajalca, ki raje prejme nižji predujem, predviden v členu 6, brez varščine;

ker se torej Uredba (ES) št. 603/95 spremeni,

SPREJEL NASLEDNJO UREDBO:

Člen 1

Uredba (ES) št. 603/95 se spremeni:

1. Člen 6 se nadomesti z naslednjim:

"Člen 6

1. Podjetja, ki predelujejo posušeno krmo in so zaprosila za pomoč v skladu s to uredbo, so upravičena do predujma:

- 41,30 ECU na tono pri posušeni krmi, za katero je bila zaprošena pomoč iz člena 3(2), ali 55,06 ECU na tono, če so položila varščino v višini 13,76 ECU na tono, in

- 23,18 ECU na tono pri posušeni krmi, za katero je bila zaprošena pomoč iz člena 3(3), ali 30,91 ECU na tono, če so položila varščino v višini 7,73 ECU na tono.

Države članice izvajajo potrebne kontrole, s katerimi zagotovijo, da je upravičenost do predujma utemeljena. Predujem se izplača, ko se ugotovi upravičenost do plačila.

Vendar pa se lahko predujem izplača, še preden je ugotovljena upravičenost, če predelovalno podjetje položi varščino v višini, ki je enaka višini predujma, povečani za 10 %. Taka varščina pokriva vsako drugo varščino, ki je bila položena v skladu s prvo ali drugo alineo prvega pododstavka. Takoj ko se ugotovi upravičenost do pomoči, se ta varščina zmanjša na višino, ki je določena v navedeni prvi ali drugi alinei, in se popolnoma sprosti ob izplačilu preostanka.

2. Da bi bili izpolnjeni pogoji za plačilo predujma, mora posušena krma pred tem zapustiti predelovalno podjetje.

3. Pri plačilu predujma se podjetju ob upoštevanju člena 5 izplača preostanek, ki je enak razliki, če ta razlika sploh obstaja, med zneskom predujma in celotnim zneskom pomoči, ki pripadajo podjetju za predelovanje posušene krme.

4. Pri plačilu predujma, ki presega celotni znesek, do katerega je podjetje za predelovanje posušene krme ob upoštevanju člena 5 upravičeno, mora podjetje na zahtevo povrniti pristojnemu organu države članice tisti del predujma, ki je ugotovljen kot preplačilo."

2. V členu 18(a) se za drugo alineo doda naslednja alinea:

"— sprostitev varščin iz člena 6(1)."

3. V členu 20 se doda naslednji odstavek:

"3. Sklicevanja na uredbi, razveljavljeni na podlagi odstavkov 1 in 2, se štejejo kot sklicevanja na to uredbo."

Člen 2

Ta uredba začne veljati na dan objave v Uradnem listu Evropskih skupnosti.

Uporablja se od 1. aprila 1995.

Ta uredba je v celoti zavezujoča in se neposredno uporablja v vseh državah članicah.

V Bruslju, 27. marca 1995

Za Svet

Predsednik

J. Puech

[1] UL C 365, 21.12.1994, str. 8.

[2] UL C 56, 6.3.1995.

[3] UL L 63, 21.3.1995, str. 1.

--------------------------------------------------